cyanic-selkie/wikianc huggingface dataset:
ঘানা
ঘনবসতিপূর্ণ এই দেশটিতে ১০০-রও বেশি জাতির লোকের বাস। কিন্তু অন্যান্য আফ্রিকান দেশগুলির মত এখানে দেশ বিভাজনকারী জাতিগত সংঘাত তেমন মাথাচাড়া দিয়ে ওঠেনি। আক্রা দেশের বৃহত্তম শহর ও রাজধানী। ইংরেজি সরকারী ভাষা হলেও বেশির ভাগ ঘানাবাসী কমপক্ষে একটি আফ্রিকান ভাষায় কথা বলতে পারেন।
ঘানার অর্থনীতি আফ্রিকার অন্যতম শক্তিশালী অর্থনীতিগুলির একটি, কিন্তু এখনও কৃষি দেশটির অর্থনীতির মূল ভিত্তি এবং এখানকার বেশির ভাগ লোকই দরিদ্র। স্বর্ণখনিশিল্প, চকোলেটের উপাদান কাকাও উৎপাদন, এবং পর্যটন দেশটির আয়ের প্রধান উৎস। কয়েকশ বছর আগে ঘানা সোনার একটি উৎস বলে পরিচিত ছিল। ১৫শ ও ১৬শ শতকে যেসব ইউরোপীয় এখানে সোনার খোঁজে এসেছিলেন, তারা অঞ্চলটিকে গোল্ড কোস্ট নাম দেন।
সামরিক কু এবং অর্থনৈতিক সমস্যা ১৯৬০-এর দশক থেকে ১৯৮০-র দশক পর্যন্ত ঘানাকে বিপর্যস্ত করে রাখে। ১৯৯০-এর দশকে ঘানাতে গণতন্ত্র প্রতিষ্ঠিত হয় এবং আফ্রিকান রাজনীতিতে একটি নেতৃস্থানীয় দেশ হিসেবে এটি আবির্ভূত হয়। ১৯৯৭ সালে ঘানার এক কূটনীতিক কফি আনান জাতিসংঘের মহাসচিব হন।
নামকরনের ইতিহাস
ঘানা শব্দের অর্থ যোদ্ধা রাজা মধ্যযুগীয় ঘানা সাম্রাজ্য থেকে এ নামের উৎপত্তি। বর্তমান ঘানা থেকে উত্তর ও পশ্চিম দিকে অবস্থান ছিল ঘানা সাম্রাজ্য-এর। ১৯৫৭ সালে ব্রিটিশ কলোনী গোল্ড কোস্ট স্বাধীনতা লাভ করে। স্বাধীনতার ছয়মাসের ১৯৫৭ সালে গোল্ড কোস্টের নাম ঘানা হিসেবে রাখা হয়।
ইতিহাস
প্রগৌতিহাসিক যুগের নির্দশন প্রমাণ করে প্রাচীন ঘানাতে ব্রোঞ্জ যুগ থেকে মানুষের বসবাস ছিল। যদিও এগারো শতক পর্যন্ত আধুনিক ঘানার দখলকৃত ছিল। বর্তমান ঘানাতে ১৬শতকে বর্তমান অধিবাসীদের আবির্ভাব ঘটে। এগারো শতকের প্রথমদিকে আকান জনগোষ্ঠী বুনুমান নামের জনবসতি গড়ে তোলে। এই অঞ্চলেই ষোল শতকে গা ও দাগোমবা নামের দুটি ভিন্ন রাষ্ট্র গড়ে উঠেছিল।
thumb|left|upright|16th – 17th century [[Akan people|Akan Terracotta, Metropolitan Museum of Art, New York]]
জলবায়ু
ঘানার জলবায়ু ক্রান্তীয় জলবায়ু। দুইটি প্রধান ঋতু হলো: গ্রীষ্ম ও বর্ষা।
জনসংখ্যা
ঘানাতে বর্তমান জনসংখ্যা প্রায় ২৪মিলিয়ন। ১৯৬০ সালে স্বাধীনতার পরে প্রথম আদমশুমারিতে ঘানার জনসংখ্যা ছিল ৬.৭ মিলিয়ন।
ধর্ম বিশ্বাস
খ্রিস্টান ধর্মাবলম্বী - ৭০.২%
ইসলাম ধর্মাবলম্বী - ১৮.১%
প্রচলিত ধর্ম - ৮%
হিন্দু ধর্মাবলম্বী - ৫.১%
অন্যান্য - ০.৫%
আব্দুল হাই (মুন্সীগঞ্জের রাজনীতিবিদ)
আব্দুল হাই (জন্ম: ৫ জানুয়ারি ১৯৪৯) বাংলাদেশের একজন রাজনীতিবিদ ও বীর মুক্তিযোদ্ধা। তিনি প্যানেল স্পিকার, উপমন্ত্রী ও সংসদ সদস্য ছিলেন।
রাজনৈতিক জীবন
আব্দুল হাই ১৯৭৮ সালে বাংলাদেশ জাতীয়তাবাদী দলে যোগদান করে কেন্দ্রীয় কোষাধ্যক্ষ হিসেবে দায়িত্ব পালন করেন। কেন্দ্রীয় বিএনপির কমিটিতে স্থানীয় সরকার বিষয়ক সম্পাদক হিসেবেও দায়িত্ব পালন করেছেন। বর্তমানে তিনি বাংলাদেশ জাতীয়তাবাদী দলের চেয়ারপার্সন বেগম খালেদা জিয়ার উপদেষ্টা ও মুন্সীগঞ্জ জেলা বিএনপির সভাপতি। ১৯৭৯ সালের দ্বিতীয় জাতীয় সংসদ নির্বাচনে তিনি বাংলাদেশ জাতীয়তাবাদী দলের প্রার্থী হিসেবে অবিভক্ত ঢাকা-৮ আসন থেকে সংসদ সদস্য নির্বাচিত হন। তিনি ১৯৯১ সালের পঞ্চম, ১৫ ফেব্রুয়ারি ১৯৯৬ সালের ষষ্ঠ, ১২ জুন ১৯৯৬ সালের সপ্তম ও ২০০১ সালের অষ্টম জাতীয় সংসদ নির্বাচনে বিএনপির প্রার্থী হিসেবে মুন্সীগঞ্জ-৪ আসন থেকে সংসদ সদস্য নির্বাচিত হোন।
অষ্টম জাতীয় সংসদে তিনি জাতীয় সংসদের প্যানেল স্পিকার নির্বাচিত হোন। তিনি পঞ্চম জাতীয় সংসদে স্থানীয় সরকার, পল্লী উন্নয়ন ও সমবায় মন্ত্রণালয় উপমন্ত্রীর দায়িত্বও পালন করেন। ১৯৭৯ সালে সংসদ সদস্য হওয়ার পূর্বে তিনি ডিগ্রী ছাত্র থাকাকালীন মুন্সীগঞ্জ জেলা বৃহত্তর ইউনিয়ন পঞ্চসার ইউনিয়নের চেয়ারম্যান ছিলেন।
২০০৮ সালের নবম জাতীয় সংসদ নির্বাচনে তাকে ঢাকা-৪ মনোনয়ন দেয়া হয়। আর ২০১৪ সালের দশম, ১৯৮৬ সালের তৃতীয় ও ১৯৮৮ সালের চতুর্থ জাতীয় সংসদ নির্বাচনে বিএনপি অংশ না নেয়ায় তিনিও নির্বাচনে অংশ নেননি।
সিংহলীজ স্পোর্টস ক্লাব গ্রাউন্ড
সিংহলীজ স্পোর্টস ক্লাব গ্রাউন্ড (සිංහල ක්‍රිඩා සමාජ ක්‍රීඩාංගනය) শ্রীলঙ্কার সর্বাপেক্ষা জনপ্রিয় ক্রিকেট মাঠগুলোর একটিরূপে বিবেচিত। এ মাঠেই শ্রীলঙ্কার প্রধান নিয়ন্ত্রণকারী সংস্থা শ্রীলঙ্কা ক্রিকেটের সদর দফতর অবস্থিত। প্রায়শঃই এ মাঠটিকে শ্রীলঙ্কার লর্ড’স নামে পরিচিত। অধিকাংশ ঘরোয়া ক্রিকেটের ফাইনালসহ আন্তর্জাতিক ক্রিকেট খেলা এ মাঠে অনুষ্ঠিত হয়। ১৯৮৪ সালে সফরকারী নিউজিল্যান্ড ক্রিকেট দলের বিপক্ষে অনুষ্ঠিত প্রথম টেস্টের মাধ্যমে এখানে টেস্ট খেলার সূচনা ঘটে এবং ইংল্যান্ডের বিরুদ্ধে ১৯৮২ সালে সর্বপ্রথম একদিনের আন্তর্জাতিক খেলার আয়োজন করা হয়।
ইতিহাস
১৮৯৯ সালে রয়্যাল কলেজ, এস. টমাস কলেজ এবং ওয়েজলি কলেজ নিয়ে গড়া সম্মিলিত বিদ্যালয় ক্রিকেট দল এক রানের ব্যবধানে কোল্টস ক্রিকেট ক্লাবকে পরাজিত করে। এরফলে সর্বদলীয় সিংহলিজ ক্লাব প্রতিষ্ঠিত হয় ও পরবর্তী সিংহলিজ স্পোর্টস ক্লাব নামে প্রতিষ্ঠা পায়। ক্লাবটি ভিক্টোরিয়া পার্কে বালুকাময় ও দারুচিনি গাছে ভরপুর স্থানে জমি লিজ নেয়। ১৯৫২ সালে ক্লাব কর্তৃপক্ষ ২০ একর জমি লিজ নেয় ও বর্তমান মৈতল্যান্ড প্লেসে স্থানান্তরিত হয়। দ্বিতীয় বিশ্বযুদ্ধে মাঠটি মিত্রশক্তি বিমানঘাঁটিরূপে ব্যবহার করে। ১৯৫৬ সালে শীর্ষস্থানীয় নাইটক্লাবের স্বত্ত্বাধিকারী ডোনোভান আন্দ্রি’র ব্যবসায়িক চুক্তিতে মাঠের প্যাভিলিয়ন তৈরি করা হয়। ১৯৭০-এর মধ্যবর্তী সময়কালে বৃহদাকৃতির স্কোরবোর্ড ও সাইটস্ক্রিন নির্মাণ করা হয়। পরবর্তীকালে বর্তমান স্কোরবোর্ডটি নির্মিত হয়। গণমাধ্যম কেন্দ্র ও সম্প্রচার কক্ষসহ আধুনিক সুযোগ-সুবিধাদি এ স্টেডিয়ামে বিদ্যমান।
আব্বাসীয় খিলাফত
আব্বাসীয় খিলাফত (الخلافة العباسية / ALA-LC: আল-খিলাফাহ আল-'আব্বাসিয়্যাহ) ইসলামী খিলাফতগুলোর মধ্যে তৃতীয় খিলাফত। এটি আব্বাসীয় বংশ কর্তৃক শাসিত হয়। বাগদাদ এই খিলাফতের রাজধানী ছিল। উমাইয়া খিলাফতকে ক্ষমতাচ্যুত করার পর আব্বাসীয় খিলাফত প্রতিষ্ঠিত হয়। তবে আন্দালুসে উমাইয়া খিলাফত উৎখাত করা যায়নি।
আব্বাসীয় খিলাফত নবী মুহাম্মদ (সা) এর চাচা আব্বাস ইবনে আবদুল মুত্তালিবের বংশধরদের কর্তৃক ৭৫০ খ্রিস্টাব্দে কুফায় প্রতিষ্ঠিত হয়। ৭৬২ খ্রিস্টাব্দে বাগদাদে রাজধানী স্থানান্তরিত করা হয়। পারস্যে ১৫০ বছর ধরে নিয়ন্ত্রণ করার পর খলিফাকে প্রধান কর্তৃপক্ষ মেনে নিয়ে স্থানীয় আমিরদের কাছে ক্ষমতা ছেড়ে দিতে চাপ দেয়া হয়। খিলাফতকে তার পশ্চিমাঞ্চলের প্রদেশ আন্দালুস, মাগরেব ও ইফ্রিকিয়া যথাক্রমে একজন উমাইয়া যুবরাজ, আগলাবি ও ফাতেমীয় খিলাফতের কাছে হারাতে হয়।
আব্বাসীয় বিপ্লব (৭৫০-৭৫১)
আব্বাসীয় খলিফারা আব্বাস ইবনে আবদুল মুত্তালিবের বংশধর ছিলেন। তিনি ছিলেন হযরত মুহাম্মদ (স) এর সর্বকনিষ্ঠ চাচাদের অন্যতম। হযরত মুহাম্মদ(সা) এর সাথে নিকটাত্মীয়তার কারণে তারা উমাইয়াদের হটিয়ে নিজেদের রাসুলের প্রকৃত উত্তরসুরি হিসেবে দাবি করে।
নৈতিক ও প্রশাসনিকভাবে আক্রমণ করে আব্বাসীয়রা নিজেদেরকে তাদের চেয়ে আলাদা হিসেবে তুলে ধরে। ইরা লেপিডাসের মতে, “আব্বাসীয় বিদ্রোহ ব্যাপকভাবে আরবদের দ্বারা সমর্থিত ছিল, যারা ছিল মূলত মারুর বসতি স্থাপনকারী, সেসাথে ইয়েমেনি গ্রুপ ও তাদের মাওয়ালি।" মাওয়ালি তথা অনারব মুসলিমরা কাছে আব্বাসীয়দের পক্ষে ছিল। আব্বাসের প্রপৌত্র মুহাম্মদ ইবনে আলি আব্বাসি মুহাম্মদ(সা) এর পরিবারের কাছে ক্ষমতা ফিরিয়ে দেয়ার জন্য দ্বিতীয় উমরের সময় পারস্যে প্রচারণা শুরু করেন।
দ্বিতীয় মারওয়ানের সময় আব্বাসের চতুর্থ বংশধর ইবরাহিম বিরোধিতা শুরু করেন। খোরাসান প্রদেশ ও শিয়া আরবদের কাছ থেকে সমর্থন লাভের মাধ্যমে তিনি বেশ সাফল্য অর্জন করলেও ৭৪৭ খ্রিষ্টাব্দে ধরা পড়েন এবং কারাগারে মৃত্যুবরণ করেন। কারো মতে তাকে হত্যা করা হয়। এরপর তার ভাই আবদুল্লাহ প্রতিবাদ এগিয়ে নেন। তিনি আবুল আব্বাস আস সাফাহ নামে পরিচিত হন। ৭৫০ খ্রিষ্টাব্দে তিনি উমাইয়াদের জাবের যুদ্ধে পরাজিত করেন এবং নিজেকে খলিফা ঘোষণা করেন।
বিজয়ের পর তিনি মধ্য এশিয়ায় সেনা পাঠান। তার সেনারা তালাসের যুদ্ধে ট্যাং রাজবংশের সম্প্রসারণের বিরুদ্ধে লড়াই করে। বাগদাদকে গড়ে তুলতে সহায়ক ভূমিকা রাখা বারমাকিরা বাগদাদে পৃথিবীর প্রথম কাগজ কলের প্রচলন ঘটায়। এভাবে আব্বাসীয় শাসনামলে নতুন বুদ্ধিবৃত্তিক পুনর্জাগরণ ঘটে। দশ বছরের মধ্য আব্বাসীয়রা স্পেনে উমাইয়া রাজধানী কর্ডোবাতে আরেকটি নামকরা কাগজ কল নির্মাণ করে।
ক্ষমতা
আব্বাসীয়দের প্রথম পরিবর্তন ছিল সাম্রাজ্যের রাজধানী দামেস্ক থেকে বাগদাদে সরিয়ে আনা। এর উদ্দেশ্য ছিল যাতে পারসিয়ান মাওয়ালিদের অধিক কাছে টানা যায়। ৭৬২ খ্রিষ্টাব্দে টাইগ্রিস নদীর তীরে বাগদাদ প্রতিষ্ঠিত হয়। কেন্দ্রীয় দায়িত্বপালনের জন্য উজির নামক নতুন পদ সৃষ্টি করা হয় এবং স্থানীয় আমিরদের উপর বড় দায়িত্ব অর্পণ করা হয়। উজিররা ব্যাপক প্রভাব বিস্তার করাতে আব্বাসীয় খলিফারা অধিক মাত্রায় আনুষ্ঠানিক দায়িত্ব পালনের মধ্যে সীমাবদ্ধ হয়ে পড়ে। প্রাচীন আরব অভিজাততন্ত্র পারস্যের আমলাতন্ত্রের কারণে প্রতিস্থাপিত হয়ে পড়ে।
সমর্থকদের মধ্যের এই ফাটল সমস্যার জন্ম দেয়। উমাইয়া ক্ষমতার বাইরে থাকলেও ধ্বংস হয়ে যায়নি। উমাইয়া রাজপরিবারের একমাত্র জীবিত সদস্য স্পেন চলে যান এবং সেখানে নিজেকে একজন স্বাধীন আমির হিসেবে প্রতিষ্ঠিত করেন (প্রথম আবদুর রহমান, ৭৫৬ খ্রিষ্টাব্দ)। ৯২৯ খ্রিষ্টাব্দে তৃতীয় আবদুর রহমান নিজেকে খলিফা ঘোষণা করেন এবং আল আন্দালুসে বাগদাদের প্রতিদ্বন্দ্ব্বী খিলাফত প্রতিষ্ঠা করেন।
ইসলামি স্বর্ণযুগ
এসময় জ্যোতির্বিজ্ঞান, আলকেমি, গণিত, চিকিৎসা বিজ্ঞান, আলোকবিজ্ঞানসহ প্রতিটি ক্ষেত্রে আরব বিজ্ঞানীরা এগিয়ে ছিলেন।
বিজ্ঞান
মধ্যযুগের বেশ কিছু সংখ্যক চিন্তাবিদ ও বিজ্ঞানী ইসলামি বিজ্ঞানকে খ্রিষ্টান পাশ্চাত্যে পৌছানোয় ভূমিকা রাখেন। এই ব্যক্তিরা এরিস্টোটলকে খ্রিষ্টান ইউরোপে পরিচিত করান। অধিকন্তু এ যুগে ইউক্লিড ও টলেমির আলেক্সান্ড্রিয়ান গণিত, জ্যামিতি ও জ্যোতির্বিদ্যার জ্ঞান পুনরায় ফিরে আসে। ফিরে পাওয়া গাণিতিক প্রক্রিয়াগুলো পরবর্তীতে মুসলিম পণ্ডিত, বিশেষ করে আল বিরুনি ও আবু নাসর মনসুরের মাধ্যমে বর্ধিত ও আরো উন্নত হয়।
খ্রিষ্টানরা (বিশেষ করে নেস্টোরিয়ান খ্রিষ্টান) উমাইয়া ও আব্বাসীয় আমলে আরব ইসলামি সভ্যতার বিকাশে অবদান রাখে। তারা গ্রিক দার্শনিকদের রচনা সিরিয়াক ও পরবর্তীতে আরবিতে অনুবাদ করে।  নেস্টোরিয়ানরা আরব সংস্কৃতি গঠনে গুরুত্বপূর্ণ ভূমিকা রাখে। জুন্দশাপুরের শিক্ষালয় সাসানীয়, উমাইয়া ও আব্বাসীয় আমলে গুরুত্বপূর্ণ ছিল। প্রায় আট প্রজন্ম ধরে নেস্টোরিয়ান বুখতিশু পরিবার খলিফা ও অষ্টম থেকে একাদশ শতকের সুলতানদের ব্যক্তিগত চিকিৎসক হিসেবে কাজ করে।
ইবনে আল হাইসাম (পাশ্চাত্যে আলহাজেন নামে পরিচিত) ১০২১ খ্রিষ্টাব্দে তার গ্রন্থ কিতাব আল মানাজিরে বৈজ্ঞানিক পদ্ধতির বিকাশ ঘটান। সবচেয়ে গুরুত্বপূর্ণ অবদান ছিল তত্ত্বের সাথে পরীক্ষালব্ধ উপাত্তের সমন্বয়ের জন্য পরীক্ষণের ব্যবস্থা করা, যা মুসলিম বিজ্ঞানীদের মধ্য দিয়ে শুরু হয়। ইবনে আল হাইসাম বস্তু দেখার ক্ষেত্রে আলোর চোখের ভেতর প্রবেশের প্রমাণ দেন যা একটি গুরুত্বপূর্ণ অবদান হিসেবে ধরা হয়। ব্রেডলি স্টেফেনস ইবনে আল হাইসামকে বৈজ্ঞানিক পদ্ধতির বিকাশ ঘটানোর জন্য “প্রথম বিজ্ঞানী” হিসেবে উল্লেখ করেন।
মধ্যযুগে মুসলিম বিশ্বে জ্যোতির্বিজ্ঞান আল বাত্তানির মাধ্যমে বিকাশ লাভ করে। তিনি পৃথিবীর অক্ষের ঘূর্ণনের উপর গবেষণা করেন। আল বাত্তানি, ইবনে রুশদ, নাসিরুদ্দিন তুসি, মুয়ায়েদুদ্দিন উরদি ও ইবনে আল শাতির কর্তৃক ভূকেন্দ্রিক মডেলের সংশোধন পরবর্তীতে কোপারনিকাসের সৌরকেন্দ্রিক মডেলে ব্যবহৃত হয়। গ্রীকরা এস্ট্রোলেব নির্মাণ করলেও মুসলিম জ্যোতির্বিদ ও প্রকৌশলীরা এর বিকাশ ঘটান এবং এরপর তা মধ্যযুগের ইউরোপে পৌছায়।
মুসলিম আলকেমিস্টরা মধ্যযুগের ইউরোপীয় আলকেমিস্টদের প্রভাবিত করেন, বিশেষত জাবির ইবনে হাইয়ানের রচনার মাধ্যমে। পাতনসহ বেশ কিছু রাসায়নিক প্রক্রিয়া মুসলিম বিশ্বে উদ্ভব হয় এবং এরপর ইউরোপে ছড়িয়ে পড়ে।
সাহিত্য
ইসলামি বিশ্বে জন্ম নেয়া সবচেয়ে পরিচিত সাহিত্য হল সহস্র এক রজনীর গ্রন্থ যা আরব্য রজনী নামে পরিচিত। মূল ধারণা ইসলাম পূর্ব ইরানি উপাদান থেকে আসে। এর সাথে ভারতীয় উপাদানও যুক্ত হয়। এতে বাকি মধ্যপ্রাচ্যীয় ও উত্তর আফ্রিকান গল্পও অন্তর্ভুক্ত হয়েছে। ১০ শতকে এটি রূপ লাভ করে এবং ১৪ শতকে চূড়ান্ত পর্যায়ে পৌছায়। পান্ডুলিপি ভেদে গল্পের সংখ্যা ও প্রকারে ভিন্নতা রয়েছে। আরব রূপকথাগুলোকে প্রায় অনুবাদে "আরব্য রজনী" বলা হয়। ১৮ শতকে এন্টইন গালান্ড কর্তৃক অনূদিত হওয়ার পর থেকে এই গ্রন্থ পাশ্চাত্যে প্রভাব বিস্তার করেছে। এর অনেক প্রতিরূপ, বিশেষত ফ্রান্সে, লেখা হয়েছে। গল্পগুলোর অনেক চরিত্র পাশ্চাত্য সংস্কৃতিতে সাংস্কৃতিক আইকন হয়ে উঠে, যেমন আলাদিন, সিনবাদ ও আলি বাবা।
মুসলিম কাব্যের অন্যতম প্রণয়াশ্রিত উদাহরণ হল লায়লা ও মজনু। এটি ইরানি, আজারবাইজানি ও অন্যান্য ফারসি, আজারবাইজানি, তুর্কি ও অন্যান্য তুর্কি ভাষার কবিদের হাতে রূপলাভ করে। এর উতপত্তিকাল ৭ম শতকে উমাইয়া আমলকে ধরা হয়। পরবর্তী সময়ের রোমিও জুলিয়েটের মত এটিও একটি ট্র্যাজিক গল্প।
আব্বাসীয় আমলে আরবি কাব্য তার শীর্ষ স্থানে পৌছায়, বিশেষত কেন্দ্রীয় কর্তৃত্ব দুর্বল হয়ে পড়া ও পারস্যীয় রাজবংশগুলোর উত্থানের আগে। নবম শতকে আবু তামাম ও আবু নুয়াসের মত লেখকরা বাগদাদের খলিফার দরবারের সাথে ঘনিষ্ঠভাবে সম্পর্কিত ছিলেন। অন্যদিকে আল মুতানাব্বি আঞ্চলিক দরবার থেকে পৃষ্ঠপোষকতা লাভ করেন।
দর্শন
“ইসলামি দর্শন” বলতে ইসলামি সংস্কৃতিতে গড়ে উঠা দর্শনের ধারাকে বোঝায়। এটা শুধুমাত্র ধর্মীয় ব্যাপার হয় এবং শুধু মুসলিমরাই এতে অবদান রাখেনি। এতে এরিস্টটলের কর্মের গুরুত্বপূর্ণ অবদান রয়েছে। ইজতিহাদের ধারণা থেকে অণুপ্রাণিত হয়ে দার্শনিকদের মধ্যে বিতর্ক অনুষ্ঠিত হয়। মুসলিম দার্শনিকরা মৌলিক দার্শনিক গ্রন্থ রচনা করেছেন। মধ্য যুগে খ্রিষ্টান দর্শনে তাদের চিন্তাগুলো আত্মীকৃত হয়েছে, বিশেষত টমাস আকুইনাস কর্তৃক।
তিনজন বিশিষ্ট চিন্তাবিদ আল কিন্দি, আল ফারাবি ও ইবনে সিনা এরিস্টটেলিয়ানিজম ও নিওপ্লাটোনিজমকে অন্যান্য মতের সাথে সমন্বিত করেন। এর ফলে আভিসিনিজম প্রতিষ্ঠিত হয়। মুসলিম খিলাফতের অন্যান্য গুরুত্বপূর্ণ দার্শনিকরা ছিলেন আল জাহিজ ও আল হাসান।
প্রযুক্তি
প্রযুক্তিগত দিক থেকে মুসলিম বিশ্ব চীনের কাছ থেকে কাগজ উৎপাদনের কৌশল গ্রহণ করে। কাগজের ব্যবহার চীন থেকে অষ্টম শতকে মুসলিম বিশ্বে ও দশম শতকে স্পেন ও বাকি ইউরোপে ছড়িয়ে পড়ে। এটি নির্মাণ করা পার্চমেন্ট থেকে সহজ ছিল এবং প্যাপিরাসের মত ভেঙে যেত না। লিখিত বিবরণ ও কুরআনের কপি করার জন্য এর উপযোগীতা ছিল। লিনেন থেকে কাগজ প্রস্তুত করার প্রক্রিয়া মুসলিম বিশ্ব থেকে বাকি পৃথিবীতে ছড়িয়ে পড়ে। বারুদ তৈরীর প্রক্রিয়াও চীন থেকে মুসলিম বিশ্বের মাধ্যমে বিস্তৃত হয়।
বায়ুকলের ব্যবহারের ফলে সেচ ও কৃষিতে এসময় অগ্রগতি সাধিত হয়। আন্দালুসের মাধ্যমে শস্য, বিশেষত এলমন্ড ও সাইট্রাস ইউরোপে আসত। এসময় ইউরোপীয়রা চিনি উৎপাদন ধীরে ধীরে গ্রহণ করে। নীল নদ, টাইগ্রিস ও ইউফ্রেটিস ছাড়া নৌবহনের অণুকূল বৃহৎ নদী ছিল না বিধায় সমুদ্রপথে পরিবহন খুব গুরুত্বপূর্ণ ছিল। সেক্সটেন্টের (কামাল বলে পরিচিত ছিল) ব্যবহারের মাধ্যমে নৌচালনাবিদ্যা উৎকর্ষ লাভ করে। এসময়ের মানচিত্রের সাথে তুলনা করলে নাবিকরা উপকূলের কিনারা ধরে যাতায়াতের পরিবর্তে সমুদ্রের মধ্য দিয়ে চলাচলে বেশি সক্ষম ছিলেন। ভূমধ্যসাগরে বৃহৎ তিন মাস্তুলবিশিষ্ঠ বাণিজ্যিক জাহাজ পুনরায় চালু করায় মুসলিম নাবিকদের অবদান রয়েছে। আরবি নৌকা কারিব থেকে ক্যারাভেল নামটি এসেছে বলে ধারণা করা হয়। ১৬ শতাব্দীতে পর্তুগিজদের আগমনের আগ পর্যন্ত ভারত মহাসাগরে আরব বণিকরা বাণিজ্য নিয়ন্ত্রণ করত। এই বাণিজ্যের একটি গুরুত্বপূর্ণ কেন্দ্র ছিল হরমুজ। ভূমধ্যসাগরে বাণিজ্যিক জাহাজ চলাচলের জটিল নেটওয়ার্ক ছিল। এর মাধ্যমে মুসলিম দেশগুলো একে অন্যের সাথে ও ইউরোপীয় শক্তিসমূহ যেমন ভেনিস, জেনোয়া ও কাটালোনিয়ার সাথে বাণিজ্যে অংশ নিত। সিল্ক রোড মধ্য এশিয়া পার হয়ে চীন ও ইউরোপের মধ্যবর্তী মুসলিম দেশগুলোর মধ্য দিয়ে যেত।
মুসলিম প্রকৌশলীরা শিল্পক্ষেত্রে জলশক্তিকে ব্যবহার করেন। প্রথমদিকে স্রোতশক্তি, বায়ুশক্তি ও পেট্রোলিয়াম (বিশেষত কেরোসিনে পাতনের মাধ্যমে) ব্যবহার করা হত। মুসলিম বিশ্বে পানিকল ব্যবহার সপ্তম শতকে শুরু হয়। আনুভূমিক চাকা ও উলম্ব চাকার পানিকল নবম শতকে বেশ মাত্রায় ব্যবহৃত হত। ক্রুসেডের সময় আন্দালুস ও উত্তর আফ্রিকা থেকে মধ্য প্রাচ্য ও মধ্য এশিয়া পর্যন্ত মুসলিম বিশ্বের প্রতিটি প্রদেশে এসব কলের ব্যবহার প্রচলিত ছিল। এসব কল বেশ মাত্রায় কৃষি ও শিল্প ক্ষেত্রে ব্যবহৃত হত। মুসলিম প্রকৌশলীরা পাম্পের মত যন্ত্রও উদ্ভাবন করেন। এসবে ক্র্যাঙ্কশ্যাফট ব্যবহার করা হয়। কল ও পানি উত্তোলনকারী যন্ত্রগুলোতে গিয়ারের ব্যবহার হয়। পানিকলে অতিরিক্ত শক্তি সরবরাহ করার জন্য বাধ নির্মাণ করা হয়। এসব অগ্রগতির ফলে পূর্বে দৈহিক শ্রমে করা কাজগুলো সহজে করা সম্ভব হয়। শিল্পক্ষেত্রে জলশক্তির ব্যবহার মুসলিম বিশ্ব থেকে খ্রিষ্টান স্পেনে এসেছে এ নিয়ে আলোচনা হয় থাকে।
আরব কৃষি বিপ্লবের সময় বেশ কিছু শিল্প বিকাশ লাভ করে। এর মধ্যে রয়েছে বয়নশিল্প, দড়ি প্রস্তুত, গালিচা, রেশম ও কাগজ। রসায়ন ও যন্ত্র নির্মাণের জ্ঞানের মাধ্যমে ১২শ শতকে ল্যাটিন অনুবাদ বিস্তার লাভ করে। এযুগে কৃষি ও হস্তশিল্প উচ্চ মাত্রায় বৃদ্ধিপ্রাপ্ত হয়।
ইসলামি পরিচয়ের সমৃদ্ধি
আব্বাসীয়রা উমাইয়া আমলে অনারবদের প্রতি সামাজিক অসাম্যের ফলে সৃষ্ট অসন্তোষের মাধ্যমে ক্ষমতায় এলেও সাম্রাজ্য দ্রুত আরব পরিচয় ধারণ করে। জ্ঞান আরবি ভাষায় সাম্রাজ্য জুড়ে আদানপ্রদান করা হত। বিভিন্ন জাতির লোকেরা তাদের দৈনন্দিক জীবনে আরবি বলা শুরু করে। অন্য ভাষা থেকে রচনা আরবিতে অনুবাদ করা হয়। এক নতুন ইসলামি পরিচয় জন্মলাভ করে যাতে পূর্ব সময়ের আরব সংস্কৃতির সাথে মিথস্ক্রিয়া করে। এ সংস্কৃতি ইউরোপে বিস্ময়কর ছিল।
কারণ
আব্বাসীয়রা শিয়াদের সাথে পাল্টা অবস্থানে ছিল। উমাইয়াদের সাথে লড়াইয়ে শিয়ারা সমর্থন দিয়েছিল। আব্বাসীয় ও শিয়া উভয়েই মুহাম্মদ (সা) এর সাথে পারিবারিক সম্পর্কের কারণে আইনগত বৈধতা দাবি করেছিল। ক্ষমতায় থাকাকালে আব্বাসীয়রা সুন্নি মতাদর্শকে ধারণ করে এবং শিয়াদের সমর্থন দান থেকে বিরত থাকে। এরপর অল্প সময় পর বার্বা‌র খারিজিরা ৮০১ সালে উত্তর আফ্রিকায় একটি স্বাধীন রাষ্ট্র প্রতিষ্ঠা করে। ৫০ বছরের মধ্যে মাগরেবের ইদ্রিসি ও ইফ্রিকিয়ার আগলাবি ও এর অল্পকাল পর মিশরের ইকশিদি ও তুলিনিরা কার্যকরীভাবে আফ্রিকার স্বাধীনতা লাভ করে।
আল রাদির সময় আব্বাসীয় কর্তৃত্ব ভেঙে যেতে থাকে। এসময় তাদের তুর্কি বংশোদ্ভূত সেনাপতিরা খিলাফতকে অর্থ প্রদান বন্ধ করে দেয়। এসব সেনাপতিরা কার্যত স্বাধীন ছিল। এমনকি বাগদাদের কাছের প্রদেশগুলোও আঞ্চলিক রাজবংশের শাসন দাবি করতে থাকে।
স্বায়ত্ত্বশাসিত রাজবংশের ভাঙন
৮ম শতাব্দীর শেষার্ধে বেশ কয়েকজন প্রতিযোগী খলিফা ও তাদের উজিরদের মাধ্যমে আব্বাসীয় নেতৃত্বকে কঠোর চেষ্টা করতে হয় যাতে সাম্রাজ্যের দূর বিস্তৃতির ফলে সৃষ্ট রাজনৈতিক চ্যালেঞ্জ সমাধান করা যায়। বিস্তৃত সাম্রাজ্য জুড়ে সীমাবদ্ধ যোগাযোগ যোগাযোগ ও শৃঙ্খলা বজায় রাখার জন্য প্রশাসনিক পরিবর্তনও বিবেচনায় ছিল। বাইজেন্টাইন সাম্রাজ্যের সাথে আব্বাসীয়রা সিরিয়া ও আনাতোলিয়ায় লড়াইয়ে লিপ্ত থাকার সময় সামরিক অভিযান কম করা হত। খিলাফত অভ্যন্তরীণ কর্মকাণ্ডে বেশি মনোযোগ দিয়েছিল। আঞ্চলিক শাসনকর্তারা বেশি স্বায়ত্তশাসন লাভ করে নিজেদের অবস্থান বংশগত করে ফেলা খলিফার কাছে সমস্যার কারণ ছিল।
একই সময়ে আব্বাসীয়রা অভ্যন্তরীণ আরেকটি সমস্যার মুখোমুখি হয়। প্রাক্তন আব্বাসীয় সমর্থকরা সম্পর্কছেদ করে খোরাসানের আশেপাশে পৃথক রাজ্য স্থাপন করে। হারুনুর রশিদ বারমাকিদের হটিয়ে দেন। একই সময়কালে বেশ কিছু ভাঙন দেখা দেয়। এসবে জড়িতরা অন্যান্য ভূমির জন্য সাম্রাজ্য ত্যাগ বা সাম্রাজ্যের দূরবর্তী স্থানে অধিকার নিতে সচেষ্ট ছিল।
৮২০ সাল নাগাদ সামানিরা মাওয়ারাননহর ও বৃহত্তর খোরাসানে স্বাধীন কর্তৃত্ব অর্জন করে। শিয়া হামদানিরা উত্তর সিরিয়ায় এবং ইরানের তাহিরি ও সাফারি রাজবংশের উত্তরসুরি হয়। বিশেষত সামারার নৈরাজ্যের পর আব্বাসীয় কেন্দ্রীয় সরকার দুর্বল হয়ে পড়ে প্রদেশগুলোতে কেন্দ্রবিমুখী প্রবণতা বৃদ্ধি পায়। ১০ম শতাব্দীর প্রথম নাগাদ আব্বাসীয়রা ইরাকের নিয়ন্ত্রণ হারিয়ে ফেলে এবং তা বিভিন্ন আমিরদের হাতে চলে যায়। খলিফা আল রাদি আমিরুল উমারা পদ সৃষ্টির মাধ্যমে তাদের ক্ষমতা মেনে নিতে বাধ্য হন। এর অল্পকাল পর দায়লাম থেকে বুইয়িরা উত্থান লাভ করে এবং বাগদাদের আমলাতন্ত্রে স্থান করে নেয়। ইবনে মিশকায়িয়ার মতানুযায়ী তারা তাদের সমর্থকদের ইকতা (কর খামার গঠনের জন্য জায়গির) বণ্টন করতে থাকে।
অষ্টম শতকের শেষ নাগাদ আব্বাসীয়রা যথেষ্ট পরিমাণ ক্ষমতা হারায়। ৭৯৩ সালে ইদ্রিসি রাজবংশ ফেজ থেকে মরক্কো পর্যন্ত একটি রাষ্ট্র স্থাপন করে। একই সময় আব্বাসীয় গভর্নরদের একটি পরিবারের ক্ষমতা বৃদ্ধি লাভ করতে থাকে এবং ৮৩০ এর দশকে তারা আগলাবি আমিরাত স্থাপন করে। ৮৬০ এর দশক নাগাদ মিশরের গভর্নররা তাদের নিজস্ব তুলুনি আমিরাত গঠন করে। প্রতিষ্ঠাতা আহমেদ ইবনে তুলুনের নামে এর নাম করণ করা হয়। এরপর থেকে মিশর খলিফা থেকে পৃথক হয়ে রাজবংশের হাতে শাসিত হতে থাকে। পূর্বাঞ্চলেও গভর্নররা কেন্দ্র থেকে নিজেদের পৃথক করে নেয়। হেরাতের সাফারি ও বুখারার সামানিরা ৮৭০ এর দশকে সম্পর্কচ্ছেদ করে এবং পারস্যায়িত সংস্কৃতি ও রাষ্ট্র গড়ে তোলে। এসময় শুধু মেসোপটেমিয়ার কেন্দ্রীয় অঞ্চল সরাসরি আব্বাসীয় নিয়ন্ত্রণে ছিল। ফিলিস্তিন ও হেজাজ প্রায় তুলুনিরা নিয়ন্ত্রণ করত। আনাতোলিয়ায় বাইজেন্টাইনরা আরব মুসলিমদের আরও পূর্বদিকে ঠেলে দেয়।
৯২০ এর দশক নাগাদ অবস্থা আরো বদলে যায়। প্রথম পাঁচ ইমামকে মান্য করা শিয়াদের একটি গোষ্ঠী যারা মুহাম্মদ (সা) এর কন্যা ফাতিমার সাথে নিজেদের রক্তসম্পর্ক দাবি করত তারা ইদ্রিসি ও আগলাবিদের কাছ থেকে নিয়ন্ত্রণ নিয়ে নেয়। এই নতুন রাজবংশ ফাতেমীয় নামে পরিচিত হয়। ৯৬৯ সালে তারা মিশরের দিকে অগ্রসর হয় এবং মিশরের ফুসতাতে রাজধানী স্থাপন করে। একে তারা শিয়া শিক্ষা ও রাজনীতির মূল কেন্দ্র হিসেবে গড়ে তোলে। ১০০০ সাল নাগাদ ফাতেমীয়রা সুন্নিদের আব্বাসীয়দের কাছে একটি আদর্শগত চ্যালেঞ্জ হিসেবে দেখা দেয়। এসময় আব্বাসীয় শাসন বেশ কিছু গভর্নরদের মধ্যে বিভক্ত ছিল এবং বাগদাদের খলিফার কর্তৃত্ব আগের মত শক্ত ছিল না। এসকল শাসনকর্তারা নিজেদের মধ্যে লড়াইয়ে লিপ্ত থাকতেন। খলিফা নিজে বুইয়ি আমিরের নিরাপত্তায় ছিলেন। বুইয়ি আমির সমগ্র ইরাক ও পশ্চিম ইরানের নিয়ন্ত্রণে ছিলেন।
ইরাকের বাইরের স্বাধীন প্রদেশগুলো ধীরে ধীরে বংশগত শাসকদের আওতায় চলে আসে। এসব স্থানে খলিফার অবস্থান ছিল আনুষ্ঠানিক। মাহমুদ গজনভি বহুল প্রচলিত “আমির” পদবীর স্থলে “সুলতান” পদবী ধারণ করেন। ১১ শতকে খলিফার অবস্থান আরো হ্রাস পায় যখন কিছু মুসলিম শাসক জুমার খুতবায় তার নাম উল্লেখ করার প্রথা থেকে সরে আসেন ও নিজেদের নামে মুদ্রা জারি করেন।
কায়রোর ফাতেমীয়রা মুসলিম বিশ্বের কর্তৃত্বের ব্যাপারে আব্বাসীয়দের সাথে প্রতিযোগিতায় লিপ্ত হন। বাগদাদ আব্বাসীয় খলিফাদের কেন্দ্র হলেও সেখানকার শিয়াদের মধ্যে ফাতেমীয়রা কিছু সমর্থন লাভ করে। ফাতেমীয়দের পতাকা ছিল সবুজ ও আব্বাসীয়দের পতাকা ছিল কালো। ফাতেমীয়দের সাথে এই প্রতিদ্বন্দ্ব্বীতা ১২ শতকে সমাপ্তি ঘটে।
বিচ্ছিন্নতাবাদী রাজবংশ ও তাদের উত্তরাধিকারী
এই তালিকায় আব্বাসীয় সাম্রাজ্যের ভাঙনের পর জন্ম নেয়া মুসলিম রাজবংশসমূহের উল্লেখ রয়েছে। এসব রাজবংশ কখনো তাদের অধীনস্থ কোনো আমিরের বিদ্রোহের ফলে সমাপ্ত হত। মিশরের ফাতেমীয় খিলাফত, স্পেনের কর্ডোবা খিলাফত ও আলমোহাদ খিলাফত ছাড়া প্রত্যেক মুসলিম রাজবংশ আব্বাসীয় খলিফার আনুষ্ঠানিক সার্বভৌমত্ব মেনে চলত ও তাকে বিশ্বাসীদের নেতা হিসেবে স্বীকৃতি দিত।
বুইয়ি ও সেলজুক সামরিক নিয়ন্ত্রণ (৯৭৮-১১১৮)
বুইয়ি আমিরদের ক্ষমতা সত্ত্বেও বাগদাদে আব্বাসীয়দের হাতে একটি কার্যকর দরবার ছিল। বুইয়ি আমলা হিলালুল সাবির বর্ণনায় এমন কথা পাওয়া যায়। বাগদাদ ও ধর্মীয় জীবনে তাদের প্রভাব ছিল। বাহাউদ্দৌলার মৃত্যুর পর বুইয়িদের ক্ষমতা হ্রাস পেলে খিলাফত কিছু সামর্থ পুনরুদ্ধারে সমর্থ হয়। উদাহরণস্বরূপ খলিফা আল কাদির বাগদাদ মেনিফেস্টোর মত রচনা দ্বারা শিয়াদের বিরুদ্ধে আদর্শগত লড়াইয়ে নেতৃত্ব দেন। খলিফা নিজে বাগদাদের আইনশৃংখলা বজায় রাখেন এবং রাজধানীতে ফিতনা ছড়িয়ে পড়া রোধ করতে সচেষ্ট হন।
বুইয়ি রাজবংশের অবনতির পর তাদের ফাকা স্থলে অঘুজ তুর্কি ও সেলজুকরা জায়গা করে নেয়। আমির ও প্রাক্তন দাস বাসিরি ১০৫৮ সালে শিয়া ফাতেমীয় পতাকা নিয়ে বাগদাদে আসলে খলিফা আল কাইম বাইরের সাহায্য ছাড়া তাকে প্রতিরোধে অসমর্থ ছিলেন। সেলজুক সুলতান তুগরিল বেগ বাগদাদে সুন্নি শাসন পুনপ্রতিষ্ঠিত করেন এবং ইরাককে তার রাজবংশের জন্য নিয়ে নেন। আরেকবার আব্বাসীয়দেরকে অন্য একটি সামরিক শক্তির সাথে ভারসাম্য স্থাপন করতে হয়। এসময় খলিফা ইসলামি বিশ্বের প্রধান ছিলেন। পরবর্তী সুলতান আল্প আরসালান ও প্রথম মালিকশাহ ও উজির নিজামুল মুলক পারস্য অবস্থান করতেন কিন্তু বাগদাদের আব্বাসীয়দের উপরও তাদের প্রভাব ছিল। ১২ শতকে এই রাজবংশ দুর্বল হতে থাকলে আব্বাসীয়রা পুনরায় অধিক ক্ষমতা লাভ করতে থাকে।
সামরিক শক্তির পুনরুত্থান (১১১৮-১২০৬)
যুদ্ধে সেলজুকদের সাথে লড়াই করতে সক্ষম সেনাবাহিনী প্রথমবার খলিফা আল মুসতারসিদ গড়ে তুলেন। তবে ১১৩৫ সালে তিনি পরাজিত ও নিহত হন। খলিফা আল মুকতাফি উজির ইবনে হুবায়রার সহায়তায় খিলাফতের সামরিক স্বাধীনতা পুনরুদ্ধারে সক্ষম হন। বাইরের রাজবংশগুলোর প্রভাবাধীন অবস্থার প্রায় ২৫০ বছর পর বাগদাদ অবরোধের সময় সেলজুকদের বিরুদ্ধে বাগদাদকে তিনি সফলভাবে প্রতিরক্ষা করতে সক্ষম হন। এর ফলে ইরাক আব্বাসীয়দের জন্য সুরক্ষিত হয়। আল নাসিরের শাসনামলে খিলাফত ইরাকজুড়ে শক্ত অবস্থান লাভ করে।
মঙ্গোল আক্রমণ (১২০৬-১২৫৮)
১২০৬ সালে চেঙ্গিস খান মধ্য এশিয়ার মঙ্গোলদের মধ্যে শক্তিশালী রাজ্য গড়ে তোলেন। ১৩ শতাব্দীতে এই মঙ্গোল সাম্রাজ্য অধিকাংশ ইউরেশিয়ান অঞ্চল জয় করে ফেলে। ১২৫৮ সালে হালাকু খানের বাগদাদ ধ্বংস করার ঘটনা ইসলামি স্বর্ণযুগের সমাপ্তি হিসেবে দেখা হয়। মঙ্গোলদের আশঙ্কা ছিল যে মুহাম্মদ(সা) এর চাচার বংশধর আল মুসতাসিমকে হত্যা করা হলে অলৌকিক দুর্যোগ হানা দেবে। পারস্যের শিয়ারা বলে যে শিয়া ইমাম হুসাইন বিন আলির মৃত্যুর পর এমন কোনো দুর্যোগ হয়নি। রাজকীয় রক্ত না ঝরানোর মঙ্গোল রীতি তাই অগুরুত্বপূর্ণ ঠেকে। হালাকু খান ১২৫৮ সালের ২০ ফেব্রুয়ারি আল মুসতাসিমকে কার্পেটে মুড়ে ঘোড়ার সাহায্যে পদদলিত করে হত্যা করেন। খলিফার পরিবারকেও হত্যা করা হয়। তার কনিষ্ঠ পুত্রকে বাচিয়ে রাখা হয় ও মঙ্গোলিয়ায় পাঠিয়ে দেয়া হয়। এক কন্যাকে হালাকু খানের হারেমে দাসি হিসেবে নিয়ে যাওয়া হয়। মঙ্গোলিয়ান ইতিহাসবিদদের মতে বেঁচে যাওয়া পুত্রটি বিয়ে করে ও তার সন্তানসন্ততি হয়।
কায়রোর আব্বাসীয় খিলাফত (১২৬১-১৫১৭)
নবম শতাব্দীতে আব্বাসীয়রা খলিফার প্রতি অণুগত সেনাবাহিনী গঠন করে। এতে অনারবদের থেকে লোক নেয়া হয়েছিল যাদের মামলুক বলা হত।   আল মামুন ও তার ভাই আল মুতাসিমের শাসনকালে গঠিত এই সেনাবাহিনী সাম্রাজ্যের পরবর্তী ভাঙন রোধ করে। প্রথমদিকে এরা সরকারকে অভ্যন্তরীণ ও বৈদেশিক সমস্যা বিষয়ে সাহায্য করত। আল মুতাসিম কর্তৃক বাগদাদ থেকে সামারায় রাজধানী স্থানান্তর খিলাফতের মধ্যে বিভক্তি সৃষ্টি করে। অধিকন্তু আল রাদি মুহাম্মদ বিন রাইকের হাতে অধিকাংশ রাজকীয় কর্ম তুলে দেয়ার আগ পর্যন্ত মামলুকদের ক্ষমতা বৃদ্ধি থাকে।
মামলুকরা মিশরের ক্ষমতায় চলে আসে। মঙ্গোলদের হাতে বাগদাদের পতনের পর ১২৬১ সালে মামলুকরা কায়রোতে আব্বাসীয় খিলাফত পুনপ্রতিষ্ঠা করে। কায়রোর প্রথম আব্বাসীয় খলিফা ছিলেন আল মুসতানসির। তৃতীয় আল মুতাওয়াক্কিলের সময় পর্যন্ত কায়রোর আব্বাসীয় খিলাফত টিকে ছিল। প্রথম সেলিম তাকে কনস্টান্টিনোপলে বন্দী হিসেবে নিয়ে যান। কায়রো ফিরে আসার পর ১৫৪৩ সালে তিনি মৃত্যুবরণ করেন।
বাসতাকের আব্বাসীয় খানাত
১২৫৮ সালে বাগদাদের পতনের পর আব্বাসীয় রাজবংশের কিছু বেঁচে যাওয়া সদস্য তাদের জ্যেষ্ঠ দ্বিতীয় ইসমাইল বিন হামজা বিন আহমেদ বিন মুহাম্মদের নেতৃত্ব দক্ষিণ পারস্যের ফারস অঞ্চলে চলে যায়। তারা খোনজ শহরে অবস্থান নেয়। এটি এসময় জ্ঞান অর্জনের একটি প্রধান কেন্দ্র ছিল। শেখ আবদুস সালাম খোনজি বিন আব্বাস বিন দ্বিতীয় ইসমাইল বাগদাদের পতনের পাঁচ বছর পর খোনজে জন্ম লাভ করেন। তিনি একজন বড় ধর্মীয় পণ্ডিত ও সুফি হন। স্থানীয় জনতা তাকে শ্রদ্ধা করত। তার মাজার খোনজে রয়েছে।
শেখ হাসানের নাতি শেখ মুহাম্মদ সাইদ (জন্ম ১০৯৬ হিজরি-মৃত্যু ১১৫২ হিজরি) ও শেখ মুহাম্মদ খান (জন্ম ১১১৩ হিজরি-মৃত্যু ১১৯৭ হিজরি) এই অঞ্চলের প্রথম আব্বাসীয় শাসক। ১১৩৭ হিজরি শেখ মুহাম্মদদ সাইদ সশস্ত্র বাহিনীর জন্য সমর্থন জড়ো করতে থাকেন। লার দখলের পর তিনি মৃত্যুর ১১৫২ হিজরিতে মৃত্যূর আগ পর্যন্ত ১২ বা ১৪ বছর এই শহর ও এর উপর নির্ভরশীল অঞ্চলগুলো শাসন করতেন।
তার ভাই শেখ মুহাম্মদ খান বাসতাকি এরপর বাসতাক ও জাহানগিরিয়া অঞ্চলের শাসক হন। ১১৬১ হিজরিতে শেখ মুহাম্মদ খান বাসতাকি দিদেহবান দুর্গের উদ্দেশ্যে বের হন এবং বাস্তাক ও এর অঞ্চলসমূহ তার বড় ভাইয়ের পুত্র শেখ মুহাম্মদ সাদিক ও তার চাচাত ভাই আগা হাসান খানের হাতে অর্পণ করেন। শেখ মুহাম্মদ খান প্রায় ২০ থেকে ২৪ বছর দিদেহবান দুর্গ থেকে জাহানগিরিয়া শাসন করেন। একারণে তাকে শেখ মুহাম্মদ "দিদেহবান" বলা হয়। এরপর তিনি বাসতাক ফিরে আসেন এবং আমৃত্যু সেখান থেকে শাসন করে যান। তার শাসনের সর্বোচ্চ সীমায় বাসতাক খানাতে শুধু জাহানগিরিয়া ছাড়াও লার ও বন্দর আব্বাস ও এসবের উপর নির্ভরশীল এলাকাগুলোও অন্তর্ভুক্ত ছিল।
শেখ মুহাম্মদ খান বাসতাকি “খান” উপাধিধারী বাসতাকের প্রথম আব্বাসীয় শাসক। এরপর সকল আব্বাসীয় শাসকের ক্ষেত্রে “খান” উপাধিটি ব্যবহার হতে থাকে।
বাসতাক ও জাহানগিরিয়ার সর্বশেষ আব্বাসীয় শাসক ছিলেন মুহাম্মদ আজম খান বানিআব্বাসিয়ান। তিনি তারিখে জাহানগিরিয়া ওয়া বনিআব্বাসিয়ানে বাসতাক গ্রন্থ রচনা করেছেন। এতে এই অঞ্চলের ইতিহাস ও এর শাসনকর্তা আব্বাসীয় পরিবারের বর্ণনা রয়েছে। মুহাম্মদ আজম খান বনিআব্বাসিয়ান ১৯৬৭ সালে মৃত্যুবরণ করেন। এ বছরকে বাসতাকের আব্বাসীয় শাসনের সমাপ্তি হিসেবে গণ্য করা হয়।
নারীর প্রতি বৈষম্যের সকল প্রকার বিলোপ সংক্রান্ত নিয়মপত্রের ঐচ্ছিক চুক্তি
নারীর প্রতি বৈষম্যের সকল প্রকার বিলোপ সংক্রান্ত নিয়মপত্রের ঐচ্ছিক চুক্তি (ওপি-সিইডিএডব্লিউ) হল একটি আন্তর্জাতিক চুক্তি, যা নারীদের বিরুদ্ধে বৈষম্যের সকল প্রকারের নির্মূলের জন্য কনভেনশনের (সিইডিএডব্লিউ) অভিযোগ ও তদন্ত প্রক্রিয়া প্রতিষ্ঠা করে। প্রোটোকলের পক্ষগুলি মহিলাদের বিরুদ্ধে বৈষম্য দূরীকরণ কমিটিকে ব্যক্তিদের কাছ থেকে অভিযোগ শুনতে বা কনভেনশনের "গুরুতর বা পদ্ধতিগত লঙ্ঘনের" তদন্ত করার অনুমতি দেয়। প্রোটোকলটি সদস্য দেশগুলির বিরুদ্ধে গার্হস্থ্য সহিংসতা, পিতা-মাতার ছুটি এবং জোরপূর্বক নির্বীজন, পাশাপাশি মেক্সিকোর সিউদাদ জুয়ারেজ, চিহুয়াহুয়াতে মহিলাদের পদ্ধতিগতভাবে হত্যার তদন্তের দিকে পরিচালিত করে।
প্রোটোকলটি জাতিসংঘের সাধারণ পরিষদ ১৯৯৯ সালের ৬ অক্টোবর গ্রহণ করে এবং ২০০০ সালের ২২শে ডিসেম্বর থেকে কার্যকর হয়। প্রটোকলে ২০২০ সালের এপ্রিল মাস পর্যন্ত ৮০ টি স্বাক্ষরকারী এবং ১১৪ টি দল রয়েছে।
সুত্রপাত
১৯৭৯ সালে, জাতিসংঘের সাধারণ পরিষদ নারীর বিরুদ্ধে বৈষম্যের সকল প্রকারের বিলোপ সংক্রান্ত কনভেনশন (সিইডিএডব্লিউ) গ্রহণ করে। কনভেনশন নারীর প্রতি বৈষম্যকে অবৈধ ঘোষণা করে, কিন্তু এমন কোনো প্রক্রিয়া অন্তর্ভুক্ত করেনি যার দ্বারা এই নিষেধাজ্ঞা আইনত প্রয়োগ করা যায়।
সিইডিএডব্লিউ এর মূল খসড়া তৈরির সময় একটি পৃথক অভিযোগ প্রক্রিয়া প্রস্তাব করা হয়েছিল, কিন্তু সেই সময় তা প্রত্যাখ্যাত হয়েছিল। পনেরো বছর পর,১৯৯৩ সালের বিশ্ব মানবাধিকার সম্মেলনের ভিয়েনা ঘোষণাপত্র এবং কর্মসূচীর প্রস্তাব দেয় যে কনভেনশনটি বাস্তবায়নের জন্য নতুন পদ্ধতি প্রয়োজন, এবং একটি " আবেদনের অধিকার " প্রস্তাব করা হয়। একটি স্বাধীন বিশেষজ্ঞ গোষ্ঠী ১৯৯৪ সালে একটি খসড়া তৈরি করে, একটি অভিযোগ পদ্ধতি ও একটি তদন্ত পদ্ধতি, এবং এটি ১৯৯৫ সালের প্রথম দিকে মহিলাদের বিরুদ্ধে বৈষম্য দূরীকরণ কমিটি দ্বারা আরও অধ্যয়নের জন্য গৃহীত হয়। একটি ঐচ্ছিক প্রটোকলের ধারণাটি ১৯৯৫ সালে মহিলাদের উপর চতুর্থ বিশ্ব সম্মেলন দ্বারা অনুমোদিত হয়েছিল, যা "মহিলা কনভেনশনের একটি খসড়া ঐচ্ছিক প্রোটোকলকে ব্যাখ্যা করার আহ্বান জানিয়েছিল যা যত তাড়াতাড়ি কার্যকর হতে পারে।"
১৯৯৬ সালের মার্চ মাসে মহিলাদের অবস্থা সংক্রান্ত কমিশন একটি আনুষ্ঠানিক খসড়া তৈরির জন্য একটি ওপেন-এন্ড ওয়ার্কিং গ্রুপ প্রতিষ্ঠা করে। এটি ১৯৯৯ সালের প্রথম দিকে তিন বছরের আলোচনার পরে রিপোর্ট করে ছিল। ঐচ্ছিক প্রটোকলটি জাতিসংঘের সাধারণ পরিষদে ১৯৯৯ সালের ৬ই অক্টোবর গৃহীত হয়।
সারসংক্ষেপ
নারীর বিরুদ্ধে বৈষম্যের সকল প্রকার বিলোপ সংক্রান্ত কনভেনশন লিঙ্গের ভিত্তিতে বৈষম্যকে অবৈধ ঘোষণা করে এবং তার পক্ষকে বৈষম্যমূলক আইন বাতিল করতে এবং স্বাস্থ্য, কর্মসংস্থান ও শিক্ষার ক্ষেত্রে সমতার অঙ্গীকার দিতে বাধ্য করে। ঐচ্ছিক প্রোটোকল হল কনভেনশনের একটি সহায়ক চুক্তি। এটি কোন নতুন অধিকার প্রতিষ্ঠা করে না, বরং কনভেনশনে অঙ্গীকারযুক্ত অধিকারগুলি প্রয়োগ করতে দেয়।
ক্যারি গ্র্যান্ট
ক্যারি গ্র্যান্ট (Cary Grant, ১৮ই জানুয়ারি, ১৯০৪-২৯শে নভেম্বর, ১৯৮৬), যার জন্মনাম আর্চিবল্ড অ্যালেক লিচ (Archibald Alec Leach), ছিলেন একজন ইংরেজি-মার্কিন চলচ্চিত্র অভিনেতা। তিনি ধ্রুপদী হলিউড চলচ্চিত্রের আদর্শ নায়কদের একজন হিসেবে বিখ্যাত। তিনি ১৯৩০-এর দশকের শুরুর দিকে হলিউডে তার অভিনয় জীবন শুরু করেন। তিনি তার আটলান্টিকের উভয়-পারস্থ উচ্চারণভঙ্গি, হালকা ধাঁচের অভিনয়, সুন্দর চেহারা, পরিপাটি বেশভুষা ও সঠিক সময়ে কৌতুক করার জন্য পরিচিত হয়ে ওঠেন। প্রণয়ধর্মী হাস্যরসাত্মক চলচ্চিত্রে দক্ষ অভিনয় করে তিনি হলিউডের সবচেয়ে জনপ্রিয় ও দীর্ঘস্থায়ী তারকায় পরিণত হন।
গ্র্যান্ট ১৯০৪ সালে ইংল্যান্ডের গ্লস্টারশার কাউন্টির ব্রিস্টল শহরে জন্মগ্রহণ করেন। ১৯৪২ সালে তিনি মার্কিন নাগরিকত্ব লাভ করেন। গ্র্যান্ট ১৯৮৬ সালে মার্কিন যুক্তরাষ্ট্রের আইওয়া অঙ্গরাজ্যের ড্যাভেনপোর্ট শহরে মৃত্যুবরণ করেন।
ক্যারি গ্র্যান্ট অল্প বয়সেই মঞ্চনাটকের প্রতি আকৃষ্ট হন এবং ৬ বছর বয়সে "দ্য পেন্ডার্স" নামের একটি নাট্যদলের সাথে নাটক পরিবেশন করা শুরু করেন। পরবর্তীতে তিনি মঞ্চ অভিনেতা হিসেবে নিউ ইয়র্ক শহরে একটি নাটক পরিবেশনার পরে সেখানেই থেকে যাওয়ার সিদ্ধান্ত নেন। ১৯২০-এর দশকে সারা মার্কিন যুক্তরাষ্ট্রে ঘুরে ঘুরে ভডভিল ঘরানার নাটক অভিনেতা হিসেবে পরিচিতি লাভ করেন। ১৯৩০-এর দশকের শুরুর দিকে হলিউডে প্রবেশ করেন। প্রথম দিকে তিনি অপরাধমূলক বা নাটকীয় চলচ্চিত্রে, যেমন ব্লন্ড ভিনাস (১৯৩২), শি ডান হিম রং (১৯৩৩), ইত্যাদিতে কাজ করলেও পরবর্তীতে প্রণয়ধর্মী হাস্যরসাত্মক ও স্ক্রুবল-জাতীয় হাস্যরসাত্মক চলচ্চিত্রে যেমন দি অফুল ট্রুথ (১৯৩৭), ব্রিঙিং আপ বেইবি (১৯৩৮), হিজ গার্ল ফ্রাইডে (১৯৪০) এবং দ্য ফিলাডেলফিয়া স্টোরি (১৯৪৪) ইত্যাদিতে অভিনয় করে খ্যাতিমান হয়ে ওঠেন। এর পরবর্তীতে আর্সেনিক অ্যান্ড ওল্ড লেইস (১৯৪৪) এবং আই ওয়াজ আ মেইল ওয়ার ব্রাইড (১৯৪৯) চলচ্চিত্রগুলিসহ উপর্যুক্ত সবগুলি ছায়াছবিই সর্বকালের সেরা হাস্যরসাত্মক ছবি হিসেবে প্রায়শই উল্লেখ করা হয়।
হলিউডের একজন প্রধান তারকা হিসেবে নিজেকে প্রতিষ্ঠিত করার পর গ্র্যান্ট দুইবার শ্রেষ্ঠ অভিনেতা বিভাগে একাডেমি পুরস্কারের জন্য মনোনয়ন লাভ করেন। একটি ছিল পেনি সেরেনেড (১৯৪১) এবং অপরটি নান বাট দ্য লোনলি হার্ট (১৯৪৪)-এ অভিনয়ের জন্য।
১৯৪০ ও ১৯৫০-এর দশকে গ্র্যান্ট চলচ্চিত্র পরিচালক আলফ্রেড হিচককের সাথে পেশাগত সম্পর্ক গড়ে তোলেন। তিনি হিচককের বেশ কিছু ছবি যেমন সাস্পিশন (১৯৪১), নটোরিয়াস (১৯৪৬), টু ক্যাচ আ থিফ (১৯৫৫) এবং নর্থ বাই নর্থওয়েস্ট (১৯৫৯) নামক চলচ্চিত্রগুলিতে অভিনয় করেন। কর্মজীবনের শেষ পর্যায়ে গ্র্যান্ট আবারও প্রণয়ধর্মী চলচ্চিত্রে অভিনয় করা শুরু করেন এবং সমালোচকদের প্রশংসা কুড়ান। তিনি এসময় ৫ বার গোল্ডেন গ্লোব পুরস্কারের সঙ্গীতধর্মী বা হাস্যরসাত্মক চলচ্চিত্রের সেরা অভিনেতা শ্রেণীতে মনোনয়ন লাভ করেন। এদের মধ্যে ইনডিসক্রিট (১৯৫৮; ইংরিদ বারিমানের সাথে), দ্যাট টাচ অফ মিংক (১৯৬২; ডরিস ডে-র সাথে) এবং শ্যারেড (১৯৬৩; অড্রি হেপবার্নের সাথে) উল্লেখযোগ্য।
গ্র্যান্ট কখনোই তার অভিনয়কে খুব গম্ভীরভাবে নিতেন না, কিন্তু একই সাথে নিজের সম্মানও বিসর্জন দিতেন না। চলচ্চিত্র সাময়িকী প্রিমিয়ার তাকে "এক কথায়, চলচ্চিত্রের সবচেয়ে হাস্যকর অভিনেতা" আখ্যা দেয়।
১৯৭০ সালে গ্র্যান্ট সম্মানসূচক অস্কার পুরস্কার লাভ করেন। ১৯৯৯ সালে আমেরিকান ফিল্ম ইনস্টিটিউট তাকে হলিউডের স্বর্ণযুগের দ্বিতীয় শ্রেষ্ঠ পুরুষ তারকার মর্যাদা দেয় (হামফ্রি বোগার্টের পরেই)।
মাধাইনগর ইউনিয়ন
মাধাইনগর বাংলাদেশের রাজশাহী বিভাগের সিরাজগঞ্জ জেলার তাড়াশ উপজেলার একটি ইউনিয়ন।
নীলকান্ত
নীলকান্ত (नीलकण्ठ,, আক্ষরিক অর্থ - নীলকণ্ঠ) হিন্দু দেবতা  শিবের অন্যতম উপাধি।
কিংবদন্তি
হিন্দু পুরাণ অনুসারে, শিব এই উপাধি লাভ করেন যখন তিনি সমুদ্রমন্থন থেকে উদ্ভূত কালকুটা (বিষ) খেয়েছিলেন, যা তার কণ্ঠকে নীল করে তুলেছিল।
ভরত (সম্রাট)
ভরত (সংস্কৃত: भरत) হিন্দু পুরাণের উল্লেখিত একজন কিংবদন্তি রাজা। তিনি চন্দ্র রাজবংশের একজন সদস্য এবং চক্রবর্তী (সর্বজনীন রাজা) হন। তাকে পাণ্ডব, কৌরব, বৃহদ্রতা এবং জরাসন্ধের পূর্বপুরুষ বলে মনে করা হয়। ঋগ্বেদে উল্লিখিত একটি বিশিষ্ট ঐতিহাসিক গোত্র ভরতদেরকে ভরতের বংশধর বলে গণ্য করা হয়।
ভরতের কিংবদন্তি মহাভারতের আদিপর্বে তার উল্লেখ পাওয়া যায়, যেখানে তাকে দুষ্মন্ত ও শকুন্তলার পুত্র হিসেবে উল্লেখ করা হয়েছে। কালিদাসের বিখ্যাত অভিজ্ঞানাশকুন্তলা নামক নাটকে তাঁর পিতামাতা এবং তাঁর জন্মের কাহিনী বর্ণনা করা হয়েছে ।
জনপ্রিয় ঐতিহ্য অনুসারে, ভারতীয় উপমহাদেশের ঐতিহ্যগত ভারত নামকরণ করা হয়েছে।
পৌরাণিক উপাখ্যান
এদিকে দুষ্মন্তের ঔরসে শকুন্তলার গর্ভে এক পুত্রের জন্ম হয়। ঋষি কন্ব এই পুত্রের নামকরণ করেন সর্বদমন। শকুন্তলা দুষ্মন্তের প্রাসাদে উপস্থিত হলে দুর্বাসার অভিশাপের প্রভাবে দুষ্মন্ত শকুন্তলাকে চিনতে পারেন না। পরে অবশ্য ঘটনাচক্রে শাপপ্রভাব উত্তীর্ণ হলে স্ত্রী-পুত্রের সঙ্গে দুষ্মন্তের মিলন ঘটে। সর্বদমনের নতুন নামকরণ হয় ভরত।
তিনি সমগ্র ভারতীয় ভূখণ্ড জয় করেন। এই কারণে তার রাজত্ব ভারতবর্ষ নামে পরিচিত হয়।
ভরতের স্ত্রীর নাম ছিল সুনন্দাদেবী। সুনন্দাদেবী ছিলেন সাধ্বী রমণী। তবু তার সকল সন্তানই জন্মের পরমুহুর্তেই মৃত্যুমুখে পতিত হয়। পুত্রাকাঙ্ক্ষায় তিনি গঙ্গাতীরে মরুৎসোম যজ্ঞ করেন। ফলে ভরতের ভুমণ্যু নামে এক পুত্র জন্মে। তার বংশেই পরে পাণ্ডবদের জন্ম হয়।
ভরতের বাল্যজীবন কালিদাস বিরচিত অভিজ্ঞানশকুন্তলম্ গ্রন্থে বর্ণিত আছে। এই গ্রন্থ অবলম্বনে বাংলাতেও শকুন্তলা নামে একটি গ্রন্থ রচনা করেন অবনীন্দ্রনাথ ঠাকুর।
মাগুড়াবিনোদ ইউনিয়ন
মাগুরাবিনোদ বাংলাদেশের রাজশাহী বিভাগের সিরাজগঞ্জ জেলার তাড়াশ উপজেলার একটি ইউনিয়ন।
বিল হুইটি
উইলিয়াম জেমস বিল হুইটি (Bill Whitty; জন্ম: ১৫ আগস্ট, ১৮৮৬ - মৃত্যু: ৩০ জানুয়ারি, ১৯৭৪) সিডনিতে জন্মগ্রহণকারী প্রথিতযশা অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯০৯ থেকে ১৯১২ সময়কালে ১৪ টেস্টে অস্ট্রেলিয়ার প্রতিনিধিত্ব করেন বিল হুইটি। ঘরোয়া প্রথম-শ্রেণীর ক্রিকেটে নিউ সাউথ ওয়েলস ও দক্ষিণ অস্ট্রেলিয়ার পক্ষে খেলেন তিনি।
প্রারম্ভিক জীবন
সিডনিতে জন্মগ্রহণকারী হুইটি জুনিয়র ক্রিকেটে অংশগ্রহণকালীন বিখ্যাত টেস্ট ব্যাটসম্যান ভিক্টর ট্রাম্পারের নজর কাড়েন। তিনি তাকে প্রশিক্ষণ গ্রহণের আমন্ত্রণ জানান ও নিউ সাউথ ওয়েলস রাজ্য দলের পক্ষে বোলিং করার সুযোগ দেন। ১৯০৭ সালে ২১ বছর বয়সে নিউ সাউথ ওয়েলসের পক্ষে তার প্রথম-শ্রেণীর ক্রিকেটে অভিষেক ঘটে। সিডনি ক্রিকেট গ্রাউন্ডে কুইন্সল্যান্ডের বিপক্ষে অনুষ্ঠিত ঐ খেলায় তিনি ৩ উইকেট পান। নিজ রাজ্য দলের পক্ষে এটিই তার একমাত্র প্রথম-শ্রেণীর খেলা ছিল। ১৯০৮ সালে দক্ষিণ অস্ট্রেলিয়ার পক্ষে খেলার জন্য ক্লেম হিল তাকে অ্যাডিলেডে নিয়ে যান। ১৯০৮-০৯ মৌসুমে হুইটি পাঁচটি প্রথম-শ্রেণীর খেলায় অংশ নেন। তন্মধ্যে, অস্ট্রেলিয়া বহিঃএকাদশের সদস্যরূপে অস্ট্রেলিয়া একাদশের বিপক্ষে একটি খেলায় অংশ নিয়ে ৩ উইকেট দখল করেন। পুরো মৌসুমে ৪৯.০০ গড়ে ১১ উইকেট পেয়েছিলেন হুইটি। ফলশ্রুতিতে ১৯০৯ সালে ইংল্যান্ড সফরের জন্য অস্ট্রেলিয়া দলের অন্যতম সদস্যরূপে মনোনীত হন তিনি।
খেলোয়াড়ী জীবন
২৭ মে, ১৯০৯ তারিখে ইংল্যান্ডের বিপক্ষে অনুষ্ঠিত সিরিজের প্রথম টেস্টে হুইটি’র অভিষেক ঘটে। খেলায় তিনি ০/৪৩ ও ০/১৮ পান। তবে, ইংল্যান্ড একাধিপত্য বিস্তার করে ১০ উইকেটের জয় তুলে নেয়। দ্বিতীয় টেস্টে তাকে দলের বাইরে রাখা হয়। পরবর্তী দুই টেস্টে জয় তুলে নিয়ে অ্যাশেজ অক্ষুণ্ন রাখে অস্ট্রেলিয়া দল। টেস্ট দলে থাকার জন্য তাকে সংগ্রাম করতে হলেও ঐ সফরে হুইটি ৭৭ উইকেট পেয়েছিলেন ২০.৪২ গড়ে। অস্ট্রেলিয়ায় ফিরে এসে দক্ষিণ অস্ট্রেলিয়ার পক্ষে ১৯০৯-১০ মৌসুমে খেলেন। শেফিল্ড শিল্ডে দলের ইতিহাসের দ্বিতীয় শিরোপা জয়ে প্রভূতঃ ভূমিকা রাখেন তিনি। মৌসুমের শেষ খেলায় সাবেক দল নিউ সাউথ ওয়েলসের বিপক্ষে ৫/৪৩ লাভ করলে প্রথম ইনিংসে ৯২ রানে গুটিয়ে যায় দলটি।
ছয় ফুট উচ্চতার অধিকারী হুইটি নতুন বলকে যথেষ্ট সুইং করতে সক্ষম ছিলেন। এছাড়াও, পুরনো বল হাতে নিয়ে দ্রুতগতিসম্পন্ন বামহাতি অর্থোডক্স স্পিন বোলিং করতে পারতেন। ফাস্ট বোলার টিবি কটারের আদর্শ সহযোদ্ধা ছিলেন তিনি। ১৯১০-১১ মৌসুমে নিজ দেশে দক্ষিণ আফ্রিকার বিপক্ষে এ জুটি বোলিং উদ্বোধনে নেমেছিলেন। এ সিরিজটিকে হুইটি সেরা টেস্ট সফলরূপে আখ্যায়িত করেন। ৫-টেস্টের সবগুলোয় অংশ নিয়ে মাত্র ১৭.০৮ গড়ে ৩৭ উইকেট নেন। প্রথম টেস্টে ৮ উইকেটের পর মেলবোর্নের দ্বিতীয় টেস্টের প্রথম ইনিংসে ৩ উইকেট পান। দ্বিতীয় ইনিংসে দক্ষিণ আফ্রিকার জয়ের জন্য ১৭০ রানের লক্ষ্যমাত্রায় নামে। হুইটি তার অন্যতম অসাধারণ বোলিং আক্রমণ পরিচালনা করেন। ১৬ ওভারে ৬/১৭ নিয়ে দক্ষিণ আফ্রিকাকে ৮০ রানে অল-আউট করে দেন। তার চমৎকার ক্রীড়াশৈলী এ সিরিজে অব্যাহত থাকে। তৃতীয় টেস্টে আরও ৮ উইকেট নেন। সফরকারী দলের প্রস্তুতিমূলক খেলায় দক্ষিণ অস্ট্রেলিয়ার সদস্যরূপে ৫/৭৯ পান। চতুর্থ টেস্টে হুইটি তার ব্যক্তিগত সেরা টেস্ট সংগ্রহ অপরাজিত ৩৯* রান তুলেন। ১০ম উইকেট জুটিতে ভার্নন র‍্যান্সফোর্ডের সাথে মূল্যবান ৮২ রান তুলেন যা উভয় দেশের মধ্যে রেকর্ড ছিল। পরবর্তীতে ২০০৫-০৬ মৌসুমে মাইক হাসি ও গ্লেন ম্যাকগ্রা ভেঙ্গে ফেলেন।
ইংল্যান্ড সফর
১৯১১-১২ মৌসুমে সফরকারী ইংল্যান্ড দলের বিপক্ষে প্রথম দুই টেস্ট খেলার জন্য তাকে পুনরায় মনোনীত করা হয়। কিন্তু তিনি ৬১.৬৭ গড়ে মাত্র ৩ উইকেট পান। ফলশ্রুতিতে পাঁচ-টেস্টের সিরিজের বাদ-বাকী খেলা থেকে তাকে দূরে সরিয়ে রাখা হয়। দূর্বল ক্রীড়াশৈলী প্রদর্শন করা স্বত্ত্বেও ও সাংগঠনিক জটিলতায় অস্ট্রেলিয়া তাদের সেরা খেলোয়াড়দের রেখেই ইংল্যান্ড সফরে যায়। ১৯১২ সালের ত্রি-দেশীয় প্রতিযোগিতায় তিনি অংশ নেন। দলটিকে প্রায়শঃই বিদেশে প্রেরিত অন্যতম নিকৃষ্টতম অস্ট্রেলিয়া দলরূপে গণ্য করা হয়ে থাকে। ১৫ খেলোয়াড়ের ১০জনই ইতোপূর্বে ইংল্যান্ড ভ্রমণে যায়নি। ৬ টেস্টে তিনি ২৫ উইকেট পান হুইটি। তন্মধ্যে, ওভালে স্বাগতিক ইংল্যান্ডের বিপক্ষে ৭ উইকেট ও ওল্ড ট্রাফোর্ডে দক্ষিণ আফ্রিকার বিপক্ষে ৫/৫৫ লাভ করেন। ঐ সফরে তিনি ১৮.০৮ গড়ে ১০৯ উইকেট পান যা কেবলমাত্র চার্লস ম্যাককার্টনি’র পরেই অবস্থান করেছিল।
টেস্ট জীবন চলাকালে হুইটি নিউজিল্যান্ড, মার্কিন যুক্তরাষ্ট্র, কানাডা ও বারমুদা সফর করেন। ১৯১২ সালে ইংল্যান্ড সফর শেষে মার্কিন যুক্তরাষ্ট্র গমন করেন। অপ্রত্যাশিতভাবে ফিলাডেলফিয়ান দলের কাছে পরাজিত হয় অস্ট্রেলিয়া দল। অস্ট্রেলিয়ার প্রথম ইনিংসে ২০ রানের অধিক রান সংগ্রহকারী দুইজন ব্যাটসম্যানের একজন ছিলেন তিনি। চূড়ান্ত ওভারের চতুর্থ বলে তিনি বোল্ড হন। তখন অস্ট্রেলিয়ার জয়ের জন্য মাত্র ৩ রানের প্রয়োজন ছিল।
বিশ্বযুদ্ধ পরবর্তীকাল
১৯১২-১৩ মৌসুমে দক্ষিণ অস্ট্রেলিয়া শেফিল্ড শিল্ডের তৃতীয় শিরোপা পায়। মেলবোর্নে ৫/৬৫ ও সিডনিতে একটি রান আউটসহ ৫/৯২ পান তিনি। ১৯১৪-১৫ মৌসুমে দক্ষিণ আফ্রিকা সফরের জন্য মনোনীত হন। কিন্তু প্রথম বিশ্বযুদ্ধের কারণে সফরটি পরিত্যক্ত ঘোষিত হয়। এরফলে কার্যত হুইটির টেস্ট খেলোয়াড়ী জীবনের সমাপ্তি ঘটে।
বিশ্বযুদ্ধ শেষে হুইটি ঘরোয়া ক্রিকেটে খেলা চালিয়ে যেতে থাকেন। ৩৮ বছর বয়সে এসেও হুইটি নিয়মিতভাবে প্রথম-শ্রেণীর ক্রিকেটে ৫-উইকেট লাভ করতে থাকেন। ১৯২৫-২৬ মৌসুমের শেফিল্ড শিল্ডে সর্বশেষবারের মতো প্রথম-শ্রেণীর খেলায় নিউ সাউথ ওয়েলসের বিপক্ষে অংশ নিয়ে প্রতিপক্ষের আশাভঙ্গের কারণ হয়ে দাঁড়ান। তার স্বপ্নের তারকা ট্রাম্পারের বিপক্ষে প্রথম-শ্রেণীর ক্রিকেটে স্মরণীয় সাফল্য পান। ট্রাম্পারের বিপক্ষে দশ ইনিংসের সাতটিতে আউট করেন, অন্য তিনটিতে ট্রাম্পার অপরাজিত ছিলেন।
নিচেরসারির ক্রিকেটে ১৯০৮ থেকে ১৯১৫ সাল পর্যন্ত পূর্ব টোরেন্সের পক্ষে খেলেন। প্রতি মৌসুমেই তিনি ৫০-এর অধিক উইকেট পেতেন। ১৯১১ সাল থেকে ধারাবাহিকভাবে চার মৌসুমে জেলার বোলিং গড়ে শীর্ষে আরোহণ করেন। ১৯২০ থেকে ১৯২৭ সাল পর্যন্ত গ্লেনেলগের পক্ষে ও ১৯৩৭ সাল পর্যন্ত মাউন্ট গাম্বিয়ারের পক্ষে খেলেন। গল্ফার হিসেবেও দক্ষতা প্রদর্শন করেন।
১৯৩৮ সাল থেকে নিজ এলাকা দক্ষিণ অস্ট্রেলিয়ার ট্যানট্যানুলার বসবাস করতে থাকেন। ৩০ জানুয়ারি, ১৯৭৪ তারিখে ৮৭ বছর বয়সে তার দেহাবসান ঘটে। এ সময় তিনি প্রাক-বিশ্বযুদ্ধকালীন বয়োঃজ্যেষ্ঠ টেস্ট ক্রিকেটার ছিলেন।
মালয় ফেডারেশন
ইতিহাস
১৯৪৬ সাল থেকে ১৯৪৮ সাল পর্যন্ত উক্ত ১১টি রাজ্য মিলে মালয় ইউনিয়ন নামক ব্রিটিশ উপনিবেশ ছিল। মালয়ী জাতীয়তাবাদিদের প্রতিবাদের মুখে ইউনিয়ন ভেঙে দিয়ে ফেডারেশন গঠিত হয় এবং এতে মালয়ী রাজ্যসমূহের শাসকদের প্রতীকী অবস্থান ফিরিয়ে দেয়া হয়।
ফেডারেশনের মালয়ী রাজ্যসমূহ ব্রিটিশ প্রটেক্টরেট হলেও পেনাং ও মালাক্কা ছিল ব্রিটিশ ঔপনিবেশিক অঞ্চল। পাশাপাশি সিঙ্গাপুর ঐতিহ্যগতভাবে মালয়ের সাথে সম্পর্কিত হলেও তা সাবেক ইউনিয়ন ও নবগঠিত ফেডারেশনের অংশ ছিল না।
১৯৫৭ সালের ৩১ আগস্ট কমনওয়েলথ অব নেশনসের মধ্যে ফেডারেশন স্বাধীনতা লাভ করেন। ১৯৬৩ সালে ফেডারেশনকে পুনর্গঠন করে মালয়েশিয়া গঠন করা হয়। এসময় সিঙ্গাপুর, সারাওয়াক ও উত্তর বোর্নি‌ওকে রাষ্ট্রের অন্তর্ভুক্ত করা হয়েছিল। ১৯৬৫ সালের ৯ আগস্ট সিঙ্গাপুর মালয়েশিয়া থেকে পৃথক হয়।
মালয়ী শাসকদের সাথে ব্রিটিশ প্রতিনিধি স্যার এডওয়ার্ড জেনের মধ্যে মালয় ফেডারেশন চুক্তি স্বাক্ষরিত হয়। এই চুক্তির মাধ্যমে মালয় ইউনিয়ন গঠনের চুক্তি বিলুপ্ত হয় এবং ১৯৪৮ সালের ১ ফেব্রুয়ারি মালয় ফেডারেশন প্রতিষ্ঠার ঘোষণা দেয়া হয়। মালয়ের শাসকদের অবস্থানকেও এতে পুনপ্রতিষ্ঠিত করা হয়। তবে মালয় উপদ্বীপের সাথে সিঙ্গাপুরের ঐতিহ্যগত সম্পর্ক থাকলেও তাকে ফেডারেশনের অংশ করা হয়নি।
সরকার ব্যবস্থা
মালয় ফেডারেশনের সরকার একজন ব্রিটিশ হাই কমিশনারেরের নেতৃত্বে পরিচালিত হত। তার হাতে নির্বাহী ক্ষমতা ছিল। নির্বাহী কাউন্সিল ও আইন সভা তাকে সহায়তা করত।
নাগরিকত্ব শর্ত
আইন অনুসারে নাগরিকত্বের শর্ত ছিল নিম্নরূপ:
এছাড়াও আবেদনের মাধ্যমে নিম্নোক্ত শর্তের আলোকে নাগরিকত্ব অর্জন করা যেত:
সংবিধান অনুযায়ী মালয় ফেডারেশন মালয়ী জনগণের অধিকার ও বিশেষ অবস্থানের নিশ্চয়তা এবং নিজ নিজ রাজ্যে মালয়ী শাসকদের অধিকার,ক্ষমতা ও সার্বভৌমত্বর নিশ্চয়তা প্রদান করে।
ফেডারেল ও রাজ্য সরকারের ক্ষমতার পৃথকীকরণ
ফেডারেশন চুক্তিতে ফেডারেল ও রাজ্য সরকারের ক্ষমতা সংজ্ঞায়িত করা হয়েছে। অর্থনৈতিক বিষয়াদি সংশ্লিষ্ট রাজ্যের হাতে সমর্পণ করা হয়য়। ধর্মীয় বিষয় ও মালয়ী প্রথা নিয়ে সুলতানকে পূর্ণ ক্ষমতা প্রদান করা হয়। বৈদেশিক নীতি ও প্রতিরক্ষা ব্রিটিশ সরকারের হাতে ন্যস্ত করা হয়। ফেডারেশন চুক্তিকে ফেডারেশনের সংবিধান ঘোষণা করা হয় এবং ১৯৪৮ সালের ১ ফেব্রুয়ারি আনুষ্ঠানিকভাবে ঘোষণা করা হয়।
আইন সভা
দপ্তর বহির্ভূত সদস্যদেরকে অবশ্যই ফেডারেশনের নাগরিক বা ব্রিটিশ প্রজা হতে হত।
১৯৪৮ সালে আইন সভার জাতিগত প্রতিনিধিত্ব নিম্নোক্তভাবে স্থাপিত হয়:
প্রথম বৈঠকে দাতু ওন জাফর জোর দিয়ে বলেন যে ফেডারেশনের নাগরিকরা ফেডারেশনের নিজস্ব ব্যাপারে বাইরের শক্তির হস্তক্ষেপ চায় না। চীনা প্রতিনিধি ওং চোং কেং জানান যে চীনা জনগণ ফেডারেশনের প্রতি অনুগত থাকবে। প্রথম বৈঠকে কয়েকটি কমিটি গঠিত হয়, যেমন:
বিচারবিভাগ
বিচারবিভাগ নিম্ন আদালত, উচ্চ আদালত ও আপিল আদালত নিয়ে গঠিত হয়েছিল। বিচারপতিদের মধ্যে ছিলেন স্যার স্ট্যাফর্ড‌ ফস্টার-সাটন (১৯৫২-১৯৫৩), স্যার চার্লস ম্যাথু (১৯৫৩-১৯৫৬) ও স্যার জেমস বেভেরিজ থমসন (১৯৫৭-১৯৬৩)।
গালুয়া ইউনিয়ন
গালুয়া বাংলাদেশের ঝালকাঠি জেলার অন্তর্গত রাজাপুর উপজেলার একটি ইউনিয়ন।
আয়তন
গালুয়া ইউনিয়নের আয়তন ৭,৫০৯ একর।
প্রশাসনিক কাঠামো
গালুয়া ইউনিয়ন রাজাপুর উপজেলার আওতাধীন ৪নং ইউনিয়ন পরিষদ। এ ইউনিয়নের প্রশাসনিক কার্যক্রম রাজাপুর থানার আওতাধীন। এটি জাতীয় সংসদের ১২৫নং নির্বাচনী এলাকা ঝালকাঠি-১ এর অংশ।
জনসংখ্যার উপাত্ত
২০১১ সালের আদমশুমারি অনুযায়ী গালুয়া ইউনিয়নের মোট জনসংখ্যা ৩৩,৭৬৯ জন। এর মধ্যে পুরুষ ১৬,২২০ জন এবং মহিলা ১৭,৫৪৯ জন। মোট পরিবার ৭,৩৩১টি।
শিক্ষা
২০১১ সালের আদমশুমারি অনুযায়ী গালুয়া ইউনিয়নের সাক্ষরতার হার ৬০.৮%।
সুন্দরবনে সাত বৎসর
সুন্দরবনে সাত বৎসর প্রখ্যাত কথাসাহিত্যিক বিভূতিভূষণ বন্দ্যোপাধ্যায় দ্বারা সমাপ্ত একটি রোমাঞ্চকর উপন্যাস। বিভূতিভূষণের মৃত্যুর দুই বছর পর অর্থাৎ ১৯৫২ খ্রিস্টাব্দে এটি প্রথম বইয়ের আকারে প্রকাশিত হয়। উপন্যাসটির সূচনা-অংশের লেখক কে এই নিয়ে মতভেদ আছে। গল্পের কাহিনীটি মূলত অভিযান-কেন্দ্রিক। প্রবল প্রতাপ নদী ও তার উত্তাল তরঙ্গের সঙ্গে মানুষের বাঁচার লড়াইয়ের মর্মস্পর্শী বর্ণনা এতে আছে।
আদি রচয়িতা সংক্রান্ত বিভ্রান্তি
বিভূতিভূষণ উপন্যাসটির ভূমিকায় লিখেছেন, "শেষ দিকের কয়েকটি অধ্যায় লিখিয়া দিয়া এই পুস্তকের সুন্দর গল্পটি সমাপ্ত করিবার ভার আমার উপর ন্যস্ত হইয়াছিল।" প্রথম প্রকাশের পর মনে করা হয়েছিল, ভুবনমোহন রায় এর সূচনা-অংশের লেখক। কিন্তু, বইটির দ্বিতীয় মুদ্রণে (১৯৭৩ খ্রিস্টাব্দে) 'সখা ও সাথী' (১৮৯৫ খ্রিস্টাব্দ) পত্রিকার উল্লেখ থাকায় ধারণা করা হয়েছে, স্বয়ং ঐ পত্রিকার সম্পাদকই উপন্যাসের সূচনা-অংশ লিখে থাকতে পারেন। দীর্ঘদিন পর এটির পুনরুদ্ধার হয় এবং বইটির প্রথম প্রকাশক এটি সম্পূর্ণ করার জন্য বিভূতিভূষণকে অনুরোধ করেন।
বিভূতিভূষণের অবদান
গল্পে সবকিছু ছাপিয়ে বড় হয়ে দেখা দিয়েছে ঐ জায়গার একটি দ্বীপের (নাম কাছিমমারির চর) এক বৃদ্ধের চরিত্র। নায়ক-ছেলেটি বৃদ্ধকে জিজ্ঞাসা করছে, "আপনি কাছিমের খোল একত্র করেন,মুক্তা বিক্রি করেন না?" বৃদ্ধের উত্তর — "না কাউকে দেখাই না। অনেক টাকার মাল। টাকা হলে মনে অহংকার আসবে, বিলাসের ইচ্ছা আসবে। এমন সুন্দর জায়গা থেকে হবে চির-নির্বাসন।" এই এক আঁচড়ে ফুটে উঠেছে বৃদ্ধের চরিত্র। বিভূতিভূষণ সৃষ্ট এই চরিত্রটির জন্য অভিযান-কাহিনীটির এক মহত্তর ক্ষেত্রে উত্তরণ ঘটে। ফুটে উঠেছে তার সৃষ্টি অন্যান্য উপন্যাসের মতো প্রকৃতি প্রেম ।
সুভাষণ
একটি সুভাষণ একটি নিরীহ শব্দ বা অভিব্যক্তি যা আপত্তিকর বা অপ্রীতিকর বলে মনে করা হয় এমন ভাষার পরিবর্তে ব্যবহার করা হয়। কিছু সুভাষণ আমোদপ্রমোদের উদ্দেশ্যে করা হয় বা অশোভনীয় শব্দের পরিবর্তে ব্যবহার হয়; যার মূল শব্দটি ব্যবহারকারী কম ব্যবহার করতে চায়। অশ্লীলতাকে ঢাকতে বা কিছু বিষয় উল্লেখ করার জন্য সুভাষণ ব্যবহার করা যেতে পারে, যেমন: অক্ষমতা, লিঙ্গ, মলত্যাগ, বা সহনীয় ভাষায় মৃত্যু সম্পর্কে বলা। উদাহরণ: কেউ মারা গেলে মৃত্যুবরণ বা ইন্তিকাল বা পরলোকগমন করা এমন ভাষা ব্যবহার, পতিতা পরিবর্তে যৌনকর্মী বলা প্রভৃতি।
ব্যুৎপত্তি
ইউফেমিজম শব্দটি গ্রীক শব্দ euphemia (εὐφημία) থেকে উৎপন্ন যার অর্থ 'শুভ লক্ষণের শব্দ'। এটি eû (εὖ) এর একটি যৌগ, অর্থ 'ভাল, শুভ', এবং phḗmē ( φήμη ), অর্থ 'ভবিষ্যদ্বাণীমূলক বক্তৃতা; গুজব, কথা' ইত্যাদি। ইউফেম হল নারীবাচক গ্রীক স্পিরিট এর একটি সূত্র যা প্রশংসা এবং ইতিবাচকতার শব্দ ইত্যাদি বোঝাতে ব্যবহৃত হয়। ইউফেমিজম শব্দটি নিজেই প্রাচীন গ্রীকদের দ্বারা ইউফেমিজম হিসাবে ব্যবহৃত হয়েছিল; অর্থ সহ "একটি পবিত্র নীরবতা রাখা" (কোনও কথা না বলে ভাল কথা বলা)।
শত্রুঘ্ন সিনহা
শত্রুঘ্ন সিনহা (জন্ম: ৯ ডিসেম্বর ১৯৪৫ সালে) একজন ভারতীয় চলচ্চিত্র অভিনেতা ও পরিণত রাজনীতিবিদ। লোকসভা সদস্য (২০০৯-২০১৪, ২০১৪-২০১৯) এবং রাজ্যসভা দুইবার সংসদ সদস্য ছাড়াও তিনি স্বাস্থ্য ও পরিবার কল্যাণ মন্ত্রিসভা (জানুয়ারী ২০০৩- মে ২০০৪) এবং জাহাজ মন্ত্রকের (আগস্ট ২০০৪) মন্ত্রী ছিলেন অটল বিহারী বাজপেয়ী সরকারের আমলে।।২০০৯ সালে তিনি ১৫ তম লোকসভা নির্বাচনে নির্বাচিত হন।  ২০১২ সালে, তার জীবনী, নিয়ে একটি সিনেমা খামোশ মুক্তি পায়।
ফেরাগুল শাহ
ফেরাগুল শাহ (Feragul Shah) (ঊনবিংশ শতক) ছিলেন একজন ফকির বা সুফি সাধু। তিনি ফকির-সন্ন্যাসী বিদ্রোহে সক্রিয়ভাবে অংশগ্রহণ করেন। কিছু ঐতাহাসিকদের মতে, এই বিদ্রোহ ছিল ভারতের স্বাধীনতা আন্দোলনের প্রথম যুদ্ধগুলোর অন্যতম। ফকির মজনু শাহের দলে তিনি ব্রিটিশ ইস্ট ইন্ডিয়া কোম্পানির বিরুদ্ধে যুদ্ধে অংশগ্রহণ করেন। ফকির মজনু শাহের দুই শিষ্য তিনি এবং চেরাগ আলী শাহ দিনাজপুর জেলায় ইংরেজ শাসক ও জমিদারদের অস্থির করে তুলেছিলেন। ফকির মজনু শাহের অনুচরদের মধ্যে ছিলেন মুসা শাহ, চেরাগ আলী শাহ এবং পরাগল শাহ। মুসা শাহ ছিলেন মজনু শাহের ভ্রাতুষ্পুত্র এবং পরাগল শাহ ছিলেন তাঁর পুত্র।
সাহাবাদের মুসলমান হওয়ার সময়
ইসলামের নবী মুহাম্মদের সঙ্গীদের ইসলাম গ্রহণের কালপঞ্জি পণ্ডিতদের মনোযোগ আকর্ষণ করেছে। এটি সীরাত সাহিত্যের (মুহাম্মদের জীবনী) একটি গুরুত্বপূর্ণ বিষয়।
প্রেক্ষাপট
প্রথম দিকের সঙ্গী ধর্মান্তরিতরা প্রথম ধর্মান্তরিতদের মাধ্যমে ইসলামের নবী মুহাম্মদের বিশ্বাসের কথা শুনেছিল, পরবর্তী ধর্মান্তরিত ইত্যাদি এবং এমনকি অবিশ্বাসী অমুসলিমদের মাধ্যমে। এটি প্রাথমিকভাবে মুখের কথায় ছিল কারণ মৌখিক যোগাযোগ তথ্য ছড়িয়ে দেওয়ার প্রাথমিক উপায় ছিল। তারা আদিবাসী নেতাদের কাছে ইসলামের গ্রহণযোগ্যতার জন্য উন্মুক্ত আহ্বানের কথা শুনেছে, অনেকের পরিবর্তে এক ঈশ্বরের উপাসনার আহ্বান জানিয়েছে, তাদের সমাজকে বিকৃত করেছে, বিভিন্ন সমস্যার সমাধানের প্রস্তাব করেছে এবং ইসলামের বিশ্বদৃষ্টিভঙ্গির উপর ভিত্তি করে তাদের অন্ধকার যুগের সমাজের সম্মিলিত পুনর্বিন্যাস করেছে।
আদিল বদর
আদিল বদর ফারহান মুসা আল আহমদ (عادل بدر, Adel Bader; জন্ম: ১৭ জানুয়ারি ১৯৯৭; আদিল বদর নামে সুপরিচিত) হলেন একজন কাতারি পেশাদার ফুটবল খেলোয়াড়। তিনি বর্তমানে কাতারের পেশাদার ফুটবল লিগের শীর্ষ স্তর কাতার স্টার্স লিগের ক্লাব আল সাইলিয়াহ এবং কাতার জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় এবং ডান পার্শ্বীয় রক্ষণভাগের খেলোয়াড় হিসেবে খেলেন।
প্রারম্ভিক জীবন
আদিল বদর ফারহান মুসা আল আহমদ ১৯৯৭ সালের ১৭ই জানুয়ারি তারিখে কাতারে জন্মগ্রহণ করেছেন এবং সেখানেই তার শৈশব অতিবাহিত করেছেন।